**Nu vă temeţi, gâzuliţe**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Buburuze, gâzuliţe,

Au ieşit din ascunziş.

Clipocesc din ochişori,

Jos prin iarbă – fâş, fâş, fâş.

Parcă-i soare, parcă-i bine,

Lume-i multă pe afară.

O fi oare-adevărat?

Chiar de-acu e Primăvară?

Furnicuţele, şi ele,

Se grăbesc din muşuroi:

– Hai la muncă! Hai la muncă!

Vai, ce Soare-i pe la noi!

Pe crenguţe, muguraşii,

De căldură au plesnit:

– Gâzuliţe, nu vă temeţi,

Primăvara a venit!